钦定古今图书集成/理学汇编/经籍典/第149卷 > 丘光庭兼明书 > 《沈朗毛诗四篇》
## 钦定古今图书集成/理学汇编/经籍典/第149卷 > 丘光庭兼明书 > 《沈朗毛诗四篇》

大中年中，《毛诗》博士沈朗进《新添毛诗》四篇，表云：“《关
雎》，后妃之德，不可为三百篇之首，盖先儒编次不当
耳。今别撰二篇，为尧舜诗，取虞人之箴为禹诗，取《大
雅文王》之篇为文王诗。请以此四诗置《关雎》之前，所
以先帝王而后后妃，尊卑之义也。”朝廷嘉之。明曰：“沈
朗论诗，一何狂谬！虽《诗》之编次，今古或殊，其以《关雎》”
居先，不可易也。古人为文语事，莫不从微至著，自家
形国。故《序》曰：“《关雎》，后妃之德也，风之始也，所以风天
下而正夫妇也。故用之乡人焉，用之邦国焉。”经曰：“刑
于寡妻，至于兄弟，以御于家邦。”由此而论，则《关雎》居
三百篇之首，不亦宜乎！《语》曰：“师挚之始， 《关雎》之乱，洋
洋乎盈耳哉！”则孔子以《关雎》为首训。子曰“人而不为
《周南》《召南》，其犹正墙面而立也欤”，则《关雎》居《周南》先
矣。且《诗》有四始：一曰《风》，二曰《小雅》，三曰《大雅》，四曰《颂》，
《周南》实国风，而以帝王之事冠之，则失四始之伦也
甚矣。不知沈朗自谓新添四篇，为风乎，为雅乎？为风
也则不宜歌帝王之道，为雅也则不可置《关雎》之前，
非惟首尾乖张，实谓自相矛楯。其为“妄作”，无乃甚乎！